สสส. เชิญชวนงดเหล้าเข้าพรรษา หลังพบนักดื่มเหล้าใหม่ในเด็กและเยาวชนเพิ่มขึ้นอย่างน่าเป็นห่วง
นางสาวรุ่งอรุณ ลิ้มฬหะภัณ รักษาการผู้อำนวยการสำนักสนับสนุนการควบคุมปัจจัยเสี่ยงหลัก สำนักงานกองทุนสนับสนุนการสร้างเสริมสุขภาพ (สสส.) กล่าวถึงการขับเคลื่อนโครงการงดเหล้าเข้าพรรษาช่วงสถานการณ์โควิด – 19 ว่า ปีนี้เน้นการรณรงค์งดเหล้าเข้าพรรษาในรูปแบบ New Normal เพื่อรักษาระยะห่างทางสังคม ภายใต้แนวคิด “สื่อรักให้พักเหล้า ลดเสี่ยง เลี่ยงโควิด” เพื่อส่งเสริมให้เด็กและเยาวชนจากโครงการโพธิสัตว์น้อยลูกขอพ่อแม่เลิกเหล้าตลอดช่วงเข้าพรรษา 3 เดือน ด้วยการเขียนจดหมายสื่อรัก สร้างความเปลี่ยนแปลงทางความคิดให้พ่อแม่อยากเลิกเหล้าเพื่อลูก ด้วยการเชิญชวนสถานศึกษาทั่วประเทศเข้าร่วมกิจกรรมผ่าน www.คำพ่อสอน.com เบื้องต้นมีโรงเรียนเข้าร่วมโครงการแล้วกว่า 2,000 แห่ง ปีนี้เน้นกิจกรรมกลุ่มขนาดเล็กใช้อาสาสมัครชมรมคนเลิกเหล้าคนหัวใจเพชรกว่า 142 แห่งมาช่วยกันขับเคลื่อนในพื้นที่ โดยใช้กระบวนการ 3 ช. คือ ชวน ช่วย เชียร์ คนเลิกเหล้าครบพรรษาและปรับรูปแบบทำงานรณรงค์ให้ปฏิญาณตนผ่านระบบออนไลน์ได้ที่เว็บไซต์ www.sdnthailand.com เนื่องจากสถานการณ์นักดื่มเหล้าใหม่ในเด็กและเยาวชนเพิ่มขึ้นอย่างน่าเป็นห่วง ดูได้จากผลสำรวจกลุ่มนักเรียนชั้นมัธยมศึกษาปีที่ 1 และผู้ปกครองที่ใกล้ชิดนักเรียน 15, 578 คน โดยช่วงระหว่างปี 2562-2563 พบนักเรียนเคยทดลองดื่มหรือจิบเครื่องดื่มแอลกอฮอล์มากถึงร้อยละ 17.6 เพิ่มขึ้นถึงร้อยละ 34 ซึ่งคิดเป็นการเริ่มต้นดื่มในเด็กนักเรียนประมาณเฉลี่ยปีละร้อยละ 21 ขณะที่การดื่มแบบเมาหัวราน้ำ หรือดื่มไม่ต่ำกว่า 4 หน่วยมาตรฐานต่อครั้งมีสัดส่วนเพิ่มขึ้นมากกว่า 2 เท่า สะท้อนให้เห็นสถานการณ์นักดื่มหน้าใหม่ในเด็กและเยาวชนมีสัดส่วนที่เพิ่มขึ้นอย่างน่าตกใจ สาเหตุส่วนหนึ่งมาจากพ่อแม่ผู้ปกครองและญาติพี่น้องยื่นเครื่องดื่มแอลกอฮอล์ให้เป็นครั้งแรก รักษาการผู้อำนวยการสำนักสนับสนุนการควบคุมปัจจัยเสี่ยงหลัก สำนักงานกองทุนสนับสนุนการสร้างเสริมสุขภาพ (สสส.) กล่าวย้ำว่า ปี 2563 ที่ผ่านมาถือว่าประสบความสำเร็จมีคนไทยร่วมงดดื่มเหล้าช่วงเข้าพรรษามากถึง 12.05 ล้านคน แบ่งเป็น งดตลอด 3 เดือนเข้าพรรษา 6.95 ล้านคน ลดบางช่วง 2.3 ล้านคน และไม่งดแต่ลดการดื่มลง 2.8 ล้านคน ช่วยประหยัดเงินค่าซื้อเหล้าได้ 6,326 ล้านบาท หรือเฉลี่ย 1,885 บาทต่อคน สิ่งสำคัญพประชาชนมีสภาพร่างกายดีขึ้นร้อยละ 47 และสุขภาพจิตดีขึ้นร้อยละ 24 สะท้อนให้เห็นว่าการหยุดดื่มเครื่องดื่มแอลกอฮอล์เป็นผลดีกับคุณภาพชีวิต พร้อมขอเชิญชวนประชาชนทุกคนใช้ช่วงเวลาเข้าพรรษานี้สานสัมพันธ์ในครอบครัว โดยงดเหล้าเข้าพรรษาและงดอบายมุขทุกชนิด เพื่อให้ทุกคนมีสุขภาพกายและใจดี เพราะการดื่มเครื่องดื่มแอลกอฮอล์ส่งผลกระทบต่อเด็กและเยาวชนอย่างชัดเจน โดยเฉพาะความรุนแรงในครอบครัว เศรษฐกิจครัวเรือนย่ำแย่ และมีส่วนทำให้เกิดนักดื่มหน้าใหม่ด้วย